Ліса-калядоўшчыца  
*Мікола Чарняўскі*

Ноч не спалася Лісе —

Есці ўсё хацела.

А кладоўка пакрысе

Раптам апусцела.

— Што мне бегаць, мышкаваць?

Лепш пайду калядаваць

Без Ваўка:

Такі кумок,

Каб пасля ўсё не звалок.

Мне адной пры калядзе,

Што збяру, —

Перападзе!

Маску хуценька зрабіла,

Каб казою выглядаць,

Рогі з сучча начапіла:

Хто пад маскай —

Не пазнаць.

Бо Лісу-зладзейку ў вёсцы

Зналі не па пагалосцы.

Адшукала кажушок,

Зношаны, казіны,

Узяла кіёк,

Мяшок

Аж на дзве карзіны.

I — да першага двара,

Да гаспадара.

— Го-го-го, я — каза,

Го-го-го — шэрая!

Хто сказаў, што каза

Не вячэрае?

Гаспадар, зрабі мне ласку,

Дай ці сала, ці каўбаску.

А я гэту каўбасу

За тры горкі панясу,

Да лясной паветкі,

Там чакаюць дзеткі,

Казляняткі родныя,

Як і я,

Гаротныя!

Гаспадар зірнуў з усмешкай:

— Дзе, якой блукала сцежкай?

Чуць не чуў,

Што так прыспела,

Каб каза каўбасы ела.

Сена маю, муражок,

Падстаўляй, каза, мяшок…

3 хаты выбегла Ліса —

Толькі ў думках каўбаса.

Да суседняга двара

Падышла, спеў завяла:

— Го-го-го, я — каза,

Го-го-го — шэрая!

Хто сказаў, што каза

Не вячэрае?

Гаспадарык-гаспадар,

Маеш дзетак —

Божы дар.

Пакладзі ў мяшок паўкуркі —

Пагуляю з дзецьмі ў жмуркі.

А падорыш каўбасу —

Запляту малой касу.

Потым гэту каўбасу

За тры горкі панясу,

Да лясной паветкі,

Там чакаюць дзеткі,

Казляняткі родныя,

Як і я,

Гаротныя!

Гаспадар зірнуў з хітрынкай

Ты з мяшком,

А не з карзінкай?

Чуць не чуў,

Што так прыспела,

Каб каза ды курку ела.

Канюшыны ёсць стажок,

Наскубі сабе ў мяшок…

3 хаты Ліска вылятае —

Толькі ў марах курка тая!

I — да трэцяга двара,

Да яго гаспадара:

— Го-го-го, я — каза,

Го-го-го — шэрая!

Хто сказаў, што каза

Не вячэрае?

Каб вялося ўсё ў аборы,

Прынясі кумпяк з каморы.

Будзе і за ласку,

Як дасі каўбаску.

Нават студню міску —

Дзеткам на аблізку.

Будзе не ў нагрузку,

Як дасі мне гуску.

Прынясеш смятанку —

Спяю ўнуку Калыханку,

Будзе спаць пасля да ранку!

Гаспадар зірнуў з развагай:

Што ж адна ты, бедалага?

Дзе ж твой кум,

Напарнік твой?

Што матляеш галавой?

Чуць не чуў,

Што так прыспела,

Каб каза ды скорам ела.

Ёсць у склепе качанок,

Можа, кінуць у мяшок?

А чаму ў цябе, казы,

Гэткі ж хвост,

Як і ў лісы?

Ды і голас не казіны,

А ліслівы,

Як лісіны.

Можа, нам Барбос падкажа?

На лісу ён злы за кражу:

Звалакла гуся з-пад носа.

Я ж не пахваліў Барбоса…

Ды не бойся,

Не трымці,

Пакаштуй маёй куцці.

Як-ніяк усё ж Каляды,

А ў Каляды —

Госцю рады!

Гэй, Барбос,

Цю-цю, цю-цю,

Прынясі хутчэй куццю!

Дзе ўжо тут куцця ды куры!

Не застацца б хоць без шкуры!

Сіганула Ліска —

Да нары не блізка!

У нары шукала косці,

Пышны хвост кусала ў злосці:

3-за цябе, паганы хвост,

У мяне —

Калядны пост!